Folketing
2006-05-31

Jeg skal gerne gentage det, jeg redegjorde for over for fru Lissa Mathiasen, nemlig at familien jo kan vælge at gå til kommunen, der så som bygningsmyndighed efter byggelovgivningen vil anmode udlejeren om at undersøge forholdene nærmere. Og hvis skimmelsvampen skyldes manglende vedligeholdelse, kan kommunen fastsætte en frist for udlejeren til at fjerne skimmelsvampen og årsagen hertil. Udlejeren vil så også kunne straffes med bøde, hvis påbuddet ikke overholdes, og kommunen kan efter dom gennemføre arbejdet for udlejerens regning. Endelig kan familien, hvis de her muligheder ikke har ført til en afhjælpning af skimmelsvampeangrebet, eller hvis der er tale om andet end manglende vedligeholdelse, efter byfornyelsesloven henvende sig til kommunen som tilsynsmyndighed med bygningsmassen i kommunen, og så er det kommunen, der skal undersøge forholdene med henblik på at konstatere, om det er sundhedsfarlige forhold, der gør sig gældende. (Kort bemærkning).